Projekt na razini predmeta Hrvatski jezik za 7. razred – Gjalski na straničniku – čitanje autobiografskih zapisa K. Š. Gjalskog (Za moj životopis), izrada straničnika

Ishodi:

OŠ HJ A.7.3. Učenik čita tekst, izvodi zaključke i tumači značenje teksta.

OŠ HJ B.7.2. Učenik tumači književni tekst na temelju čitateljskoga iskustva i usporedbe s drugim tekstovima primjenjujući znanja o književnosti.

OŠ HJ B.7.4.

Učenik se stvaralački izražava prema vlastitome interesu potaknut različitim iskustvima i doživljajima književnoga teksta.

Socijalni i osobni razvoj

osr C.3.3. Aktivno sudjeluje i pridonosi školi i lokalnoj zajednici.

osr C.3.4. Razvija nacionalni i kulturni identitet.

Učiti kako učiti

uku A.3.4.4. Kritičko mišljenje – Učenik kritički promišlja i vrednuje ideje uz podršku učitelja.

uku C.3.1.1. Vrijednost učenja – Učenik može objasniti vrijednost učenja za svoj život.

Poduzetništvo

pod C.3.2. Sudjeluje u projektu ili proizvodnji od ideje do realizacije.

Proces provedbe projekta

Projekt se provodio tijekom Dana Gjalski, manifestacije u gradu Zaboku posvećene književniku K. Š. Gjalski. Učiteljica je učenicima podijelila primjerke autobiografije K. Š. Gjalskog. Uslijedilo je zajedničko čitanje teksta „Za moj životopis“. Svaki je učenik dobio dio autobiografije za samostalno čitanje i odabir citata koji su, po njihovom mišljenju, najznačajniji za taj pojedini dio. Učiteljica im je podijelila digitalnu tablicu u koju su zatim učenici upisivali odabrane citate. Nakon što su se javno pročitali odabrani citati, uslijedila je korelacija s Likovnom kulturom jer su učenici crtali motive iz odabranih citata. Nakon crtanja svoje su kartice izrezali, zalijepili crteže na poleđinu i pripremili ih za straničnike. Zajednički su na satu uz pomoć plastifikatora izrađivali svoje straničnike. Na kraju sata straničnike su izvjesili po razredu i održali malu izložbu svojih radova.

Neki od odabranih citata su:

*Kad sam uzeo pero u ruke da pišem Stare krovove, bila mi je želja da predstavim i originalnost naše stare hrvatske kurije i opet da naslikam onu nježnu poeziju što lebdi nad dragim zagorskim krajem, također pak da prikažem hrvatsku dušu.*

*Rodio sam se u Gredicama, roditeljskom imanju u Zagorju, u staroj, još u prošlom vijeku zidanoj vlastelinskoj kući... I zacijelo ostao je u duši od toga tragova neizbrisivih.*

*Sjećam se da je bilo mnogo plača kad ostavih staru roditeljski kuću, ali zato opet mnogo radosti kad joj se u ljetu opet vratih.*

Zaključak

Učenici su čitanjem, slušanjem, govorenjem i pisanjem utvrdili i proširili znanje o autobiografiji i književniku njihova kraja Ksaveru Šandoru Gjalskom, a međupredmetnom korelacijom literarna je umjetnost inspirirala učenike za stvaralačko izražavanje.

Lucija Laljak, prof.